CELEX: 32021D1990
Language: lt
Date: 1636934400000
Title: Tarybos sprendimas (BUSP) 2021/1990 2021 m. lapkričio 15 d. kuriuo iš dalies keičiamas Sprendimas 2012/642/BUSP dėl ribojamųjų priemonių atsižvelgiant į padėtį Baltarusijoje

2021 11 16   
               
               
                  LT
               
               
                  Europos Sąjungos oficialusis leidinys
               
               
                  L 405/10
               
            
         TARYBOS SPRENDIMAS (BUSP) 2021/1990
         2021 m. lapkričio 15 d.
         kuriuo iš dalies keičiamas Sprendimas 2012/642/BUSP dėl ribojamųjų priemonių atsižvelgiant į padėtį Baltarusijoje
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2012 m. spalio 15 d. Taryba priėmė Sprendimą 2012/642/BUSP (1) dėl ribojamųjų priemonių Baltarusijai;
                  
               
                     (2)
                  
                  
                     2021 m. spalio 21–22 d. Europos Vadovų Taryba priėmė išvadas, kuriose ji pareiškė, kad ji nesitaikstys su jokiu trečiųjų valstybių mėginimu naudotis migrantais kaip priemone siekiant politinių tikslų, pasmerkė visus hibridinius išpuolius prie ES sienų ir patvirtino, kad ji reaguos atitinkamai. Ji pabrėžė, kad ES toliau kovos su Baltarusijos režimo tebevykdomu hibridiniu išpuoliu, be kita ko, skubos tvarka priimdama papildomas ribojamąsias priemones asmenims ir teisės subjektams, laikydamasi savo laipsniško metodo;
                  
               
                     (3)
                  
                  
                     atsižvelgiant į padėties sunkumą, Taryba mano, kad Sprendime 2012/642/BUSP turėtų būti iš dalies pakeisti įtraukimo į sąrašą kriterijai, kad būtų galima taikyti tikslines ribojamąsias priemones fiziniams arba juridiniams asmenims, subjektams arba įstaigoms, kurie organizuoja ar prisideda prie A. Lukašenkos režimo veiklos, kuria sudaromos palankesnės sąlygos neteisėtam Sąjungos išorės sienų kirtimui arba draudžiamų prekių gabenimui ir neteisėtam ribojamų prekių, įskaitant pavojingas prekes, gabenimui į valstybės narės teritoriją;
                  
               
                     (4)
                  
                  
                     todėl Sprendimas 2012/642/BUSP turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimas 2012/642/BUSP iš dalies keičiamas taip:
            
                        1)
                     
                     
                        3 straipsnio 1 dalis pakeičiama taip:
                        
                           „1.   Valstybės narės imasi būtinų priemonių, kad užkirstų kelią atvykti į jų teritorijas arba vykti per jas tranzitu priede išvardytiems asmenims, kurie:
                           
                                       a)
                                    
                                    
                                       yra atsakingi už rimtus žmogaus teisių pažeidimus ar represijas prieš pilietinę visuomenę bei demokratinę opoziciją arba savo veikla kitaip smarkiai kenkia demokratijai ar teisinei valstybei Baltarusijoje, ir su jais susijusiems asmenims;
                                    
                                 
                                       b)
                                    
                                    
                                       gauna naudos iš A. Lukašenkos režimo ar jį remia arba
                                    
                                 
                                       c)
                                    
                                    
                                       organizuoja ar prisideda prie A. Lukašenkos režimo veiklos, kuria sudaromos palankesnės sąlygos:
                                       
                                                   i)
                                                
                                                
                                                   neteisėtam Sąjungos išorės sienų kirtimui arba
                                                
                                             
                                                   ii)
                                                
                                                
                                                   draudžiamų prekių gabenimui ir neteisėtam ribojamų prekių, įskaitant pavojingas prekes, gabenimui į valstybės narės teritoriją.“;
                                                
                                             
                                 
                     
                  
                        2)
                     
                     
                        4 straipsnio 1 dalis pakeičiama taip:
                        
                           „1.   Įšaldomos visos lėšos ir ekonominiai ištekliai, kurie nuosavybės teise priklauso, kuriuos turi, valdo ar kontroliuoja priede išvardyti asmenys, subjektai arba įstaigos, atitinkantys bet kurį iš šių kriterijų:
                           
                                       a)
                                    
                                    
                                       asmenys, subjektai arba įstaigos, kurie yra atsakingi už rimtus žmogaus teisių pažeidimus ar represijas prieš pilietinę visuomenę bei demokratinę opoziciją arba savo veikla kitaip smarkiai kenkia demokratijai ar teisinei valstybei Baltarusijoje, taip pat su tokiais asmenimis, subjektais arba įstaigomis susiję fiziniai arba juridiniai asmenys, subjektai arba įstaigos;
                                    
                                 
                                       b)
                                    
                                    
                                       fiziniai arba juridiniai asmenys, subjektai arba įstaigos, kurie gauna naudos iš A. Lukašenkos režimo ar jį remia;
                                    
                                 
                                       c)
                                    
                                    
                                       fiziniai arba juridiniai asmenys, subjektai arba įstaigos, kurie organizuoja ar prisideda prie A. Lukašenkos režimo veiklos, kuria sudaromos palankesnės sąlygos:
                                       
                                                   i)
                                                
                                                
                                                   neteisėtam Sąjungos išorės sienų kirtimui arba
                                                
                                             
                                                   ii)
                                                
                                                
                                                   draudžiamų prekių gabenimui ir neteisėtam ribojamų prekių, įskaitant pavojingas prekes, gabenimui į valstybės narės teritoriją;
                                                
                                             
                                 
                                       d)
                                    
                                    
                                       juridiniai asmenys, subjektai arba įstaigos, nuosavybės teise priklausantys arba kontroliuojami asmenų, subjektų arba įstaigų, kuriems taikomas a, b ar c punktas.“.
                                    
                                 
                     
                  
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2021 m. lapkričio 15 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  2012 m. spalio 15 d. Tarybos sprendimas 2012/642/BUSP dėl ribojamųjų priemonių atsižvelgiant į padėtį Baltarusijoje (OL L 285, 2012 10 17, p. 1).